
OBRAZLOŽENJE OPĆEG DIJELA FINANCIJSKOG PLANA ZA 2024. – 2026.

1. UVOD

Rudarsko-geološko-naftni fakultet (RGNF) je visoko učilište koje, kao sastavnica Sveučilišta u Zagrebu, ustrojava i izvodi sveučilišne studije te razvija znanstveni i stručni rad u dva znanstvena područja: području tehničkih znanosti – znanstveno polje Rudarstvo, nafta i geološko inženjerstvo i području prirodnih znanosti – znanstveno polje Geologija.

Prema Statutu, RGNF obavlja sljedeće djelatnosti:

· visoko obrazovanje 

· obrazovanje odraslih i ostalo obrazovanje 

· izdavanje knjiga 

· izdavanje časopisa i periodičkih publikacija

· rušenje građevinskih objekata 

· pokusno bušenje i sondiranje terena 

· izradu i upravljanje bazama podataka 

· istraživanje i eksperimentalni razvoj u prirodnim znanostima 

· istraživanje i eksperimentalni razvoj u tehničkim znanostima 

· arhitektonske djelatnosti i inženjerstvo te s njima povezano tehničko savjetovanje

· tehničko ispitivanje i analizu 

· djelatnost knjižnica 

· stručne poslove zaštite okoliša

· hidrogeološka istraživanja i geofizička istraživanja

· vještačenja iz područja zaštite okoliša, procjene utjecaja na okoliš, geologije, 


mineralnih sirovina i rudarstva

-  izradu dokumentacije o rezervama mineralnih sirovina i/ili dokumentacije o 

   građi, obliku, veličini i obujmu geoloških struktura pogodnih za skladištenje 

   ugljikovodika i trajno zbrinjavanje plinova

-  izradu rudarskih projekata istraživanja i eksploatacije mineralnih sirovina

-  djelatnost snimanja iz zraka

-  izrada ekonomsko – financijskih analiza (iz područja gospodarenja mineralnim sirovinama)

-  organizacija konferencija i znanstvenih i stručnih skupova.

Upravu Fakulteta čine dekan, tri prodekana i Fakultetsko vijeće. 

Dekan zastupa i predstavlja Fakultet, donosi poslovne odluke sukladno propisima, predsjedava Fakultetskom vijeću i provodi njegove odluke, provodi odluke Senata, vijeća područja Sveučilišta te obavlja i druge poslove utvrđene zakonom, Statutom Sveučilišta u Zagrebu, Statutom Rudarsko-geološko-naftnog fakulteta te drugim općim aktima Sveučilišta i Fakulteta. Dekanu u radu pomažu tri prodekana. 

Fakultetsko vijeće je stručno vijeće Fakulteta koje čine svi nastavnici izabrani u znanstveno-nastavna i nastavna zvanja, predstavnici suradnika i stručnih suradnika te predstavnici studenata preddiplomskih, diplomskih i poslijediplomskih studija. Fakultetsko vijeće donosi Statut i ostale opće akte Fakulteta, bira dekana i prodekane, pokreće i provodi izbore i reizbore u znanstvena, znanstveno-nastavna, nastavna i suradnička radna mjesta, donosi proračun i završni račun Fakulteta, odlučuje o svim pitanjima vezanim za nastavnu, znanstvenu i stručnu djelatnost Fakulteta te obavlja druge poslove utvrđene zakonom, Statutom Sveučilišta u Zagrebu, Statutom Rudarsko-geološko-naftnog fakulteta te drugim općim aktima Sveučilišta i Fakulteta.

Znanstveno-nastavna i stručna djelatnost RGN fakulteta provodi se u sedam zavoda i jednoj katedri:

· Zavod za rudarstvo i geotehniku,

· Zavod za geofizička istraživanja i rudarska mjerenja,

· Zavod za geologiju i geološko inženjerstvo,

· Zavod za mineralogiju, petrologiju i mineralne sirovine,

· Zavod za naftno-plinsko inženjerstvo i energetiku,
· Zavod za kemiju,

· Zavod za matematiku, informatiku i nacrtnu geometriju,

· Katedra za zajedničke nastavne predmete

Temeljne ustrojbene jedinice Fakulteta su, osim zavoda, Centar informacijske potpore, Knjižnica, Tajništvo i Računovodstvo.
U akademskoj godini 2023./2024. ukupno je upisano 346 studenata na prijediplomske studije i 178 studenata na diplomske studije, odnosno ukupno 524 upisanih. Na doktorskom studiju upisana su 42 studenta.

Na RGNF-u je trenutačno zaposleno ukupno 164 djelatnika: 70 u znanstveno-nastavnim radnim mjestima, 28 djelatnika u suradničkim radnim mjestima (asistenti i viši asistenti), 4 u nastavnim radnim mjestima (viši predavači), a 62 djelatnik pripada nenastavnom osoblju (od čega su 2 stručna suradnika te 3 viša stručna suradnika). 
Ukupna površina prostora koji se na Fakultetu koristi jest 6.934,1 m2, od čega 4038 m2 otpada na predavaonice, laboratorije/praktikume koji se koriste u nastavi, nastavničke kabinete i knjižnicu. 

Ukupni prihodi za 2024. su planirani u iznosu od 9.330.980 EUR-a, a rashodi u iznosu od 
9.156.205 EUR-a, a višak je planiran u iznosu od 174.775 EUR-a.
Nema značajnijih odstupanja u odnosu na 2023. g.

Ukupne i dospjele obaveze na da 31.12.2022. i 30.06.2023. prikazane su u tablici.
	
	Stanje obveza na dan 31.12.2022.
	Stanje obveza na dan 30.06.2023.

	Ukupne obveze
	537.411,78 EUR
	104.419,44 EUR

	Dospjele obveze
	  58.614,68  EUR
	    3.426,40 EUR


2. NAZIV PROGRAMA

2.1. Nastavna djelatnost

Na Rudarsko-geološko-naftnom fakultetu organizirana su tri ciklusa obrazovanja – prijediplomski, diplomski i poslijediplomski doktorski studij. Na trogodišnjem prijediplomskom ciklusu izvode se tri studijska programa. To su prijediplomski sveučilišni studij Rudarstvo, prijediplomski sveučilišni studij Geološko inženjerstvo i prijediplomski sveučilišni studij Naftno rudarstvo. Na diplomskom sveučilišnom studiju Rudarstvo studenti mogu birati između tri smjera: Rudarstvo (1), Geotehnika (2) te Zbrinjavanje i odlaganje otpada (3). Na diplomskom sveučilišnom studiju Geološko inženjerstvo studenti mogu izabrati jedan od dva smjera: Hidrogeologija i inženjerska geologija (1) te Geologija okoliša (2). Na diplomskom sveučilišnom studiju Geologija jedan smjer – Geologija mineralnih sirovina i geofizička istraživanja (1), a na diplomskom sveučilišnom studiju Naftno i geoenergetsko inženjerstvo i menadžment (akreditiran na hrvatskom i engleskom jeziku) studenti mogu izabrati u 2. godini studija jedan od tri ponuđena modula: Bušenje i proizvodni inženjering (1), Ležišni inženjering (2) Geoenergetsko inženjerstvo i menadžment (3). 
Fakultet je nedavno uspješno akreditirao i novi diplomski studij na hrvatskom i engleskom jeziku Primjenjena geologija i geološko inženjerstvo koji će se izvodi na hrvatskom i engleskom jeziku.
.
Poslijediplomski doktorski studij naziva studij Primijenjene geoznanosti, rudarsko i naftno inženjerstvo na Rudarsko-geološko naftnom fakultetu je sveučilišni poslijediplomski znanstveni studij, koji je interdisciplinaran i djeluje u području tehničkih i prirodnih znanosti. Studij je organiziran u četiri smjera – smjerovi Rudarstvo, Geološko inženjerstvo i Naftno rudarstvo orijentirani su na tehničke znanosti (polje Rudarstvo, nafta i geološko inženjerstvo). Smjer Geologija orijentiran je prema prirodnim znanostima.

RGNF-om se upravlja u skladu s temeljnim zakonima RH u području znanosti i visokog obrazovanja: Zakonom o visokom obrazovanju i znanstvenoj djelatnosti (NN 119/2022), Zakonom o osiguravanju kvalitete u visokom obrazovanju i znanosti (NN 151/2022) i Zakonom o akademskim i stručnim nazivima i akademskom stupnju (NN 107/07, 118/12) i u skladu s temeljnim dokumentima Sveučilišta u Zagrebu: Statutom Sveučilišta u Zagrebu (2023.), Pravilnikom o sustavu osiguravanja kvalitete na Sveučilištu u Zagrebu (2018.) i Statutom Rudarsko-geološko-naftnog fakulteta iz 2023. godine.

2.2. Znanstvena djelatnost

Rudarsko-geološko-naftni fakultet Sveučilišta u Zagrebu je jedini fakultet u Republici Hrvatskoj koji djeluje u znanstvenom polju Rudarstvo, naftno rudarstvo i geološko inženjerstvo tehničkih znanosti, te jedan od dva fakulteta koji djeluje u znanstvenom polju Geologija prirodnih znanosti. 

U proteklom razdoblju znanstvenici RGNF-a vodili su ili sudjelovali u realizaciji više nacionalnih projekata (HRZZ-Hrvatska zaklada za znanost), kao i međunarodnih (OBZOR 2020, IAEA-International Atomic Energy Agency) te bilateralnih projekata. Poduzete su dodatne inicijative usmjerene prema umrežavanju s priznatim znanstvenim nacionalnim i istraživačkim sveučilištima, fakultetima i institutima u okviru međunarodnoga konzorcija KIC (eng. Knowledge and Innovation Community) „Raw materials“, Europskoga instituta za tehnologiju. Zahvaljujući uspješnoj suradnji između Sveučilišta u Leobenu i RGNF-a, Republika Hrvatska je po prvi puta uključena, kroz članstvo Sveučilišta u Zagrebu, u jedan od KIC-ova, koji su danas najveći i najpriznatiji „instituti“ umrežavanja i razvoja znanstveno-istraživačkoga rada i transfera tehnologije prema gospodarstvu u Europi. Šest sastavnica Sveučilišta u Zagrebu sudjeluje u ovom programu, a Sveučilište je imenovalo Rudarsko-geološko-naftni fakultet koordinatorom.
U razdoblju od 2018.-2022. znanstvenici Fakulteta su sudjelovali u realizaciji ukupno 23 domaćih i međunarodnih znanstveno-istraživačkih projekata. Od toga su 6 projekti Hrvatske zaklade za znanost (HRZZ), 5 Horizon 2020, 2 Europski strukturni i investicijski fondovi (ESI), 6 KIC EIT i 2 projekti IAEA.

2.3. Stručna djelatnost

U temeljne djelatnosti RGNF-a, pored znanstvene i nastavne djelatnosti, pripada i razvojno-stručni rad. RGNF sudjeluje u visokostručnim projektima, ekspertizama, elaboratima i stručnim nadzorima. RGNF ima uspješnu suradnju s vodećim gospodarskim subjektima i javnim institucijama u Republici Hrvatskoj. Suradnja s gospodarstvom i javnim institucijama uključuje niz državnih institucija, instituta i agencija te značajan broj  poduzeća iz područja djelovanja rudarske, geološke i naftne struke te srodnih djelatnosti. Značajan dio vlastitih prihoda RGNF ostvaruje iz održavanja seminara iz područja cjeloživotnog obrazovanja, sudskih veštačenja kao i iz suradnje s tvrtkama iz susjednih zemalja.

Na RGNF-u se već dugi niz godina odvijaju različiti programi cjeloživotnoga obrazovanja, od kojih su najznačajniji PEX seminari, specijalistički inženjerski seminari iz protueksplozijske zaštite uređaja i instalacija za djelatnike iz naftne, kemijske, prehrambene i farmaceutske industrije, Ljetna škola naftnog rudarstva (Petroleum Engineering Summer School, PESS) i Jesenska škola rudarstva (DIM ESEE).
3. ZAKONSKE I DRUGE PRAVNE OSNOVE

 Postojeći zakonodavni okvir za financijsko upravljanje i kontrole u javnim institucijama, Zakon o proračunu (NN 144/21,), Zakon o sustavu unutarnjih financijskih kontrola u javnom sektoru (NN 78/15, 102/19) i Zakon o fiskalnoj odgovornosti (NN 11/18), Zakon o javnoj nabavi (NN 120/16)  definiraju odgovornost dekana za zakonito, svrhovito, učinkovito, ekonomično i djelotvorno raspolaganje proračunskim i vlastitim prihodima, što dekan potvrđuje potpisivanjem Izjave o fiskalnoj odgovornosti. 

4. CILJEVI PROVEDBE PROGRAMA U RAZDOBLJU 2024.-2026. 
CILJ 1. Postizanje visoke kvalitete i regionalne prepoznatljivosti obrazovnog procesa na Fakultetu, temeljenog na integraciji znanstveno-istraživačkog, nastavnog i stručnog rada te na mobilnosti studenata i nastavnika.
CILJ 2. 
Povećanje opsega znanstveno-istraživačke djelatnosti i podizanje njezine kvalitete na

razinu koja osigurava međunarodnu prepoznatljivost, konkurentnost i vidljivost

Fakulteta u Europskom istraživačkom prostoru.
CILJ 3.

Jaka konkurentnost temeljena na snažnoj povezanosti Fakulteta s vodećim gospodarskim subjektima i partnerstvima s drugim fakultetima, na jakoj suradnji Fakulteta sa strukovnim udrugama, nadležnim ministarstvima, institutima, lokalnom samoupravom te razvoj modela cjeloživotnoga obrazovanja.
5.  ZAKLJUČAK:

· Financijski plan za 2024. – 2026. je izrađen temeljem Uputa Ministarstva znanosti i obrazovanja za izradu Financijskog plana za razdoblje 2024. – 2026. te Uputa i Limita Sveučilišta u Zagrebu. 

· FP je usklađen s Državnim proračunom Republike Hrvatske za razdoblje 2024. – 2026. koji je usvojio Hrvatski sabor.
· Prihodi i rashodi na izvoru 11 (opći prihodi i primici) su u skladu s Uputama i limitima Sveučilišta u Zagrebu.

· Financijski plan za izvor 31 – vlastiti prihodi temeljen je na izvršenju programa do rujna 2023. godine, te raspoloživih informacija o sklopljenim ugovorima čija se realizacija očekuje tijekom sljedeće godine. 

· Ista metodologija je primijenjena na EU projekte čija se provedba očekuje u sljedeće 3 godine te prihode za posebne namjene i ostale pomoći. 

	Izv. prof. dr. sc. Vladislav Brkić

